## La gira teatral ‘M’Importa’ d’Escena Erasmus de l’IVAJ i la Universitat de València arriba en juny a Altea, Torreblanca, Muro i Viver

*** El projecte teatral europeu presenta el seu últim espectacle, *Qui soc jo quan ningú em mira*, una reflexió sobre la identitat individual i col·lectiva**

Escena Erasmus de l’Institut Valencià de la Joventut (IVAJ) i de la Universitat de València presenta, dins de les activitats del programa Carnet Jove, una nova edició de la gira ‘M’importa’, el programa d’educació en valors de l’IVAJ, que arribarà en juny als municipis d’Altea, Torreblanca, Muro i Viver amb l’obra *Qui soc jo quan ningú em mira*, una reflexió sobre la identitat individual i col·lectiva.

Este projecte europeu oferix l’oportunitat a estudiants Erasmus a València procedents de diferents països, juntament amb estudiants valencians, d’involucrar-se en la representació d’esta obra teatral d’Anna Marí i Daniel Tormo, amb direcció de Josep Valero.

El director general de l’IVAJ, Vicente Ripoll, ha subratllat que esta gira és “especialment enriquidora, tant per als actors i actrius participants, que podran conéixer més parts del nostre territori, com per als instituts i jóvens dels municipis en els quals es representarà l’obra”, que podran descobrir este tipus d’activitats que tant el Carnet Jove de l’IVAJ com el programa de la Universitat de València duen a terme.

Segons el director de l’obra, Josep Valero, a partir dels testimoniatges i reflexions de les actrius i actors procedents de cinc països diferents, *Qui soc jo quan ningú em mira* “medita sobre qui som en un món convuls, de nou amenaçat per l’horror de la guerra, la mentida i l’absolutisme, però també per l’individualisme, l’autocensura i la projecció distorsionada del ‘jo’ al món virtual”.

Per la seua part, els vicerectors de Cultura i Internacionalització de la Universitat de València, Ester Alba i Carles Padilla, destaquen la consolidació d’Escena Erasmus UV com “un projecte de caire internacional que ha aconseguit que, a través de les arts escèniques, el diàleg i la dansa, cohabiten i convisquen diferents cultures en una itinerància pel territori”.

L’obra es representarà el 4 de juny en el Palau d’Altea Centre d’Arts d’Altea, el 14 de juny a l’Auditori Metropol de Torreblanca, el 18 de juny en el Teatre del Centre Cultural de Muro i el 20 de juny a la Casa de la Cultura de Viver. En cada població hi haurà dos funcions: una al matí dirigida al públic dels IES de la comarca i una a la vesprada oberta al públic general.

El repartiment de 2024 el formen els italians Alice Vaccaro, Fabiana Quattrone, Giulia Sbraccia, Lucca Tinaro i Marta Toso; les franceses Doucia Lopez-Pueyo i Julie Méndez; l’alemanya Leonie Ronja; els valencians Carlos Baixauli, Sara Olivas i Sandra Pombo, i la basca June Otxoantesana.

**Escena Erasmus**

Els espectacles d’Escena Erasmus es van iniciar en 2010 amb els estudiants Erasmus com a protagonistes i col·laboradors en la creació i redacció dels textos.

Des de llavors, s’han representat en més de 300 ciutats, pobles i centres penitenciaris i en festivals de teatre com els d’Almagro, Olite, Olmedo, Elx, Internacional de Santander, Alcalá, o en la Comissió Europea a Brussel·les.

Com a resultat de qualitat i èxit, Escena Erasmus ha sigut reconegut en diverses ocasions des de l’any 2011, en què va rebre el premi Carlemany de la Joventut del Parlament Europeu; en 2018 va guanyar la menció d’honor del premi ‘Spotlight on Heritage in Culture and the Arts’ de la Lliga Europea d’Empreses d’Arts Escèniques a Brussel·les; en 2019, el premi AVETID al millor projecte teatral valencià; en 2021, la distinció ‘Lluís Vives’- Premi 9 d’Octubre del Consell de la Generalitat per l’aportació valenciana a la construcció europea; i en 2023, el Premi d’Honor de les Arts Escèniques Valencianes de l’Institut Valencià de Cultura-GVA.

Fecha: 31/05/2024